EL

Βρυξέλλες, 5.10.2007

COM(2007) 599 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ)

Εκτίμηση των αναλήψεων υποχρεώσεων, των πληρωμών και των συνεισφορών που θα πρέπει να καταβάλουν τα κράτη μέλη για τα οικονομικά έτη 2007 και 2008, και

Πρόβλεψη των αναλήψεων υποχρεώσεων και των πληρωμών για την περίοδο 2009- 2012

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ)

Εκτίμηση των αναλήψεων υποχρεώσεων, των πληρωμών και των συνεισφορών που θα πρέπει να καταβάλουν τα κράτη μέλη για τα οικονομικά έτη 2007 και 2008, και

Πρόβλεψη των αναλήψεων υποχρεώσεων και των πληρωμών για την περίοδο 2009- 2012

Εισαγωγη

Σύμφωνα με το άρθρο 8 του δημοσιονομικού κανονισμού που εφαρμόζεται στο 9ο ΕΤΑ (Ευρωπαϊκό Ταμείο Ανάπτυξης) [1], η Επιτροπή καταρτίζει κάθε χρόνο την παρούσα ανακοίνωση προς το Συμβούλιο. Σκοπός της είναι να παρουσιάσει την πρόβλεψη των αναλήψεων υποχρεώσεων και των πληρωμών για το τρέχον (2007) και το επόμενο (2008) οικονομικό έτος, καθώς και το χρονοδιάγραμμα των προσκλήσεων για την καταβολή συνεισφορών, λαμβανομένων υπόψη των προβλέψεων της Ευρωπαϊκής Τράπεζας Επενδύσεων («ΕΤΕπ»). Όπως προβλέπεται στο άρθρο 8 του εν λόγω δημοσιονομικού κανονισμού, το έγγραφο παρουσιάζει επίσης τις εκτιμήσεις των αναλήψεων υποχρεώσεων και των πληρωμών για καθένα από τα επόμενα τέσσερα έτη (2009 έως 2012).

Από την έναρξη ισχύος του 9ου ΕΤΑ το 2003, οι συνεισφορές καταβάλλονται απευθείας από τα κράτη μέλη στην ΕΤΕπ για τα χρηματοδοτικά μέσα του 9ου ΕΤΑ των οποίων τη διαχείριση ασκεί η ΕΤΕπ (επενδυτική διευκόλυνση και επιδοτήσεις επιτοκίου), ενώ οι συνεισφορές για τα παλαιά μέσα που διαχειρίζεται η ΕΤΕπ (κεφάλαια επιχειρηματικού κινδύνου και επιδοτήσεις επιτοκίου) εξακολουθούν να διέρχονται μέσω των ταμειακών διαθεσίμων της Επιτροπής. Η παρούσα ανακοίνωση προβαίνει κατά συνέπεια σε σαφή διαχωρισμό μεταξύ, αφενός, των πληρωμών της ΕΤΕπ στο πλαίσιο του 9ου ΕΤΑ, και αφετέρου, των πληρωμών που πραγματοποιεί η Επιτροπή (περιλαμβανομένων και αυτών για τα παλαιά μέσα των οποίων τη διαχείριση ασκεί η ΕΤΕπ).

Σε συμμόρφωση με την κοινή δήλωση του Συμβουλίου και της Επιτροπής, που πραγματοποιήθηκε στο πλαίσιο της έκδοσης του δημοσιονομικού κανονισμού του 9ου ΕΤΑ, το παρόν έγγραφο περιλαμβάνει κατά βάση πίνακες, οι οποίοι συνοδεύονται από ορισμένα σχόλια προς διευκόλυνση της ορθής ερμηνείας των πινάκων.

Το ακόλουθο γράφημα παρέχει μια γενική εικόνα της εξέλιξης των αναλήψεων υποχρεώσεων και των πληρωμών (Επιτροπή [2] και ΕΤΕπ). Από αυτό προκύπτει με σαφήνεια η ανοδική διαρθρωτική τάση των πληρωμών από το 2000 και μετά.

(...PICT...)

(...PICT...)

- - αναλήψεις υποχρεώσεων ― πληρωμές

1. Εκτίμηση των αναληψεων υποχρεωσεων και των πληρωμων για τα ετη 2007 και 2008

Η Επιτροπή και η ΕΤΕπ προέβησαν στην επικαιροποίηση, για καθεμιά από τις χώρες ΑΚΕ [3] και τις ΥΧΕ [4], των προβλέψεων των αναλήψεων υποχρεώσεων και των πληρωμών για τα οικονομικά έτη 2007 και 2008.

Ιδιαίτερη προσοχή δόθηκε στην εκτίμηση των πληρωμών με διττό στόχο: αφενός, να διευκολυνθούν τα κράτη μέλη να προβλέψουν όσο το δυνατόν ακριβέστερα ποσά στους εθνικούς προϋπολογισμούς τους· αφετέρου, να εξασφαλιστεί η ύπαρξη επαρκών χρηματοδοτικών πόρων για το ΕΤΑ, ώστε να αποφευχθούν προβλήματα λόγω ανεπάρκειας ταμειακών διαθεσίμων.

Τα παραρτήματα 1 και 2 περιέχουν τις νέες εκτιμήσεις για τις αναλήψεις υποχρεώσεων και τις πληρωμές των ετών 2007 και 2008, καθώς επίσης σύγκρισή τους με τα ποσά που εμφαίνονταν στην ανακοίνωση του Ιουνίου 2007.

Σε ό,τι αφορά τις αναλήψεις υποχρεώσεων, το ποσό που καθορίστηκε για το 2007 (3 450 εκατ. ευρώ) συνάδει με τη δέσμευση της Επιτροπής να εξαντλήσει το σύνολο της χορήγησης που διατέθηκε από το 9ο ΕΤΑ (συμπεριλαμβανομένων των υπολοίπων των προηγούμενων ΕΤΑ). Για το 2008, είναι πολύ δύσκολο για την Επιτροπή και την ΕΤΕπ να προσδιορίσουν κάποιο ποσό. Συγκεκριμένα, το ύψος των αναλήψεων υποχρεώσεων θα εξαρτηθεί από τον χρόνο έναρξης της ισχύος του 10ου ΕΤΑ. Ως εκ τούτου, η Επιτροπή και η ΕΤΕπ δεν προσδιορίζουν κάποιο ποσό στο παρόν έγγραφο. Ορισμένες συμπληρωματικές πληροφορίες παρατίθενται στο τέλος του παραρτήματος 1.

Σε ό,τι αφορά τις πληρωμές, για το 2007 η Επιτροπή αναθεώρησε ελαφρώς προς τα κάτω την εκτίμησή της. Τούτο οφείλεται μεταξύ άλλων στην κατάσταση που επικρατεί στη Λαϊκή Δημοκρατία του Κονγκό, η οποία συνεπάγεται την καθυστέρηση της καταβολής της δεύτερης δόσης, ύψους 100 εκατ. ευρώ, στο πλαίσιο του μέσου ΥΦΧ (Υπερχρεωμένες Φτωχές Χώρες), καθώς και στην αναβολή ορισμένων άλλων δαπανών που έχουν λιγότερο επείγοντα χαρακτήρα, με σκοπό να συρρικνωθεί όσο το δυνατόν περισσότερο η τρίτη δόση των συνεισφορών του 2007. Για το 2008, όπως και στην περίπτωση των αναλήψεων υποχρεώσεων, η Επιτροπή και η ΕΤΕπ δεν έχουν προς το παρόν συμπεριλάβει αριθμητικά στοιχεία κατ’ εφαρμογή του 10ου ΕΤΑ (βλ. επίσης την παρατήρηση στο τέλος του παραρτήματος 2).

Σύμφωνα με το άρθρο 8 του δημοσιονομικού κανονισμού που εφαρμόζεται στο 9ο ΕΤΑ, οι εκτιμήσεις αυτές θα αναθεωρηθούν στην ανακοίνωση του Ιουνίου 2008.

2. Οι προσκλήσεις για συνεισφορεσ το 2007 και το 2008

Στο παράρτημα 3 παρουσιάζεται η χρηματοδοτική κατάσταση για τα δύο υπό εξέταση έτη, και συγκεκριμένα τα ετήσια ποσά συνεισφορών που τα κράτη μέλη καλούνται να καταβάλουν με σκοπό τη χρηματοδότηση του ΕΤΑ.

Υπενθυμίζεται ότι δύο είδη μέτρων δεν απαιτούν νέους χρηματοδοτικούς πόρους από τα κράτη μέλη. Κατά συνέπεια, οι συναφείς πληρωμές δεν έχουν συμπεριληφθεί στον υπόψη πίνακα. Πρόκειται, αφενός, για το χρηματοδοτικό μέσο Stabex, για το οποίο τα κράτη μέλη έχουν ήδη καταβάλει όλα τα απαιτούμενα ποσά στο παρελθόν, και, αφετέρου, για το σκέλος της χρηματοδοτικής διευκόλυνσης «Ειρήνη» το οποίο χρηματοδοτείται με οικειοθελείς συνεισφορές των κρατών μελών.

Για το 2007, η Επιτροπή προτείνει στο Συμβούλιο να αποφασίσει την καταβολή τρίτης δόσης, ύψους 325 εκατ. ευρώ. Εξ αυτού προκύπτει υπέρβαση κατά 135 εκατ. ευρώ του ετήσιου ποσού που αποφασίστηκε από το Συμβούλιο τον Δεκέμβριο του 2006 (έναντι υπέρβασης κατά 295 εκατ. ευρώ, που ανακοινώθηκε την άνοιξη). Σε ό,τι αφορά την «Επενδυτική διευκόλυνση», την οποία διαχειρίζεται η ΕΤΕπ, χάρη στα σημαντικά έσοδα από «ανάδρομες ροές», καθώς και χάρη στην αναθεώρηση της συμφωνίας διαχείρισης μεταξύ της Τράπεζας και της Επιτροπής, η οποία καθιστά δυνατή την αξιοποίηση των εν λόγω ανάδρομων ροών από τα τέλη Σεπτεμβρίου του 2007, εκτιμάται ότι θα καταστεί δυνατή η μη υπέρβαση του συνολικού ποσού των συνεισφορών για το οικονομικό έτος 2007, όπως αυτό αποφασίστηκε από το Συμβούλιο τον Δεκέμβριο του 2006.

Για το 2008, οι δόσεις που εμφαίνονται για την Επιτροπή και την ΕΤΕπ δεν λαμβάνουν προς το παρόν υπόψη τις ανάγκες του 10ου ΕΤΑ. Όπως και στην περίπτωση των αναλήψεων υποχρεώσεων και των πληρωμών, οποιαδήποτε εκτίμηση υπάρχει κίνδυνος να αποδειχθεί εσφαλμένη. Εξάλλου, η προβλεπόμενη για τις αρχές του 2008 έναρξη ισχύος δεν αναμένεται να προκαλέσει σημαντικές επιπλέον ανάγκες σε σχέση με την πρώτη δόση του 2008, η οποία είναι η μόνη για την οποία ενδείκνυται να ληφθεί απόφαση εντός των προσεχών μηνών. Αύξηση ενδέχεται να απαιτηθεί μόνον για τη δεύτερη και την τρίτη δόση, προκειμένου να ληφθούν υπόψη οι συνέπειες του 10ου ΕΤΑ (βλ. επίσης την παρατήρηση στο τέλος του παραρτήματος 3).

Η Επιτροπή θα ήθελε επίσης να τονίσει το εξής : αν η απόφαση που το Συμβούλιο θα λάβει σχετικά με την τρίτη δόση του 2007 υπολείπεται των 325 εκατ. ευρώ που έχουν ζητηθεί, θα χρειασθεί ανάλογη αύξηση της πρώτης δόσης του 2008. Σε αντίθετη περίπτωση, το ΕΤΑ θα έλθει αντιμέτωπο με διακοπή των πληρωμών τον Ιούνιο/Ιούλιο του 2008, εν αναμονή της καταβολής της δεύτερης δόσης από τα κράτη μέλη.

Όπως προβλέπει ο δημοσιονομικός κανονισμός του 9ου ΕΤΑ, η Επιτροπή και η ΕΤΕπ θα επανεκτιμήσουν τη δεύτερη και την τρίτη δόση των συνεισφορών κατά την έκδοση των ανακοινώσεων του Ιουνίου και Οκτωβρίου 2008.

3. Μελλοντική πορεια (2009-2012)

Υπενθυμίζεται ότι το περιθώριο σφάλματος για τις μεσοπρόθεσμες εκτιμήσεις είναι υψηλό. Τα αριθμητικά στοιχεία που παρατίθενται κατωτέρω πρέπει να αξιολογηθούν με μεγάλη επιφυλακτικότητα.

Προβλέψεις αναλήψεων υποχρεώσεων και πληρωμών για το ΕΤΑ (*)

Περίοδος 2009 - 2012

σε εκατ. ευρώ

| | 2009 | 2010 | 2011 | 2012 |

Αναλήψεις υποχρεώσεων | | | | |

| Επιτροπή | 3750 | 3750 | 3750 | 3750 |

| ΕΤΕπ | 500 | 530 | 600 | 650 |

| Σύνολο | 4250 | 4280 | 4350 | 4400 |

Πληρωμές | | | | |

| Επιτροπή | 3075 | 3325 | 3450 | 3500 |

| ΕΤΕπ | 430 | 470 | 500 | 510 |

| Σύνολο | 3505 | 3795 | 3950 | 4010 |

* : συμπεριλαμβάνεται το 10ο ΕΤΑ

ΠΑΡΑΡΤΗΜΑ 1 – Εκτίμηση αναλήψεων υποχρεώσεων για τα έτη 2007 και 2008 (σε εκατ. ευρώ)

(...PICT...)

ΠΑΡΑΡΤΗΜΑ 2 - Εκτίμηση πληρωμών για τα έτη 2007 και 2008 (σε εκατ. ευρώ)

(...PICT...)

ΠΑΡΑΡΤΗΜΑ 3

Εκτιμώμενη χρηματοδοτική κατάσταση για τα έτη 2007 και 2008 – δεν συμπεριλαμβάνεται το Stabex και η χρηματοδοτική διευκόλυνση «Ειρήνη», που χρηματοδοτείται με οικειοθελείς συνεισφορές (*) (εκατ. ευρώ)

(...PICT...)

ΠΑΡΑΡΤΗΜΑ 4 – Συνεισφορές στο ΕΤΑ για το έτος 2007 ανά κράτος μέλος (σε ευρώ)

(...PICT...)

ΠΑΡΑΡΤΗΜΑ 5 - Συνεισφορές στο ΕΤΑ για το έτος 2008 ανά κράτος μέλος (σε ευρώ)

(...PICT...)

[1] ΕΕ L 83 της 1.4.2003, σ. 1.

[2] Τα ποσά των αναλήψεων υποχρεώσεων και των πληρωμών που παρατίθενται στην παρούσα ανακοίνωση της Επιτροπής είναι «ακαθάριστα», δηλαδή δεν έχει γίνει αφαίρεση των αποδεσμεύσεων και των εισπράξεων.

[3] Χώρες της Αφρικής, της Καραϊβικής και του Ειρηνικού.

[4] Υπερπόντιες χώρες και εδάφη.

--------------------------------------------------